S-266/2017

Mál þetta, sem dómtekið var í gær, var höfðað með ákæru útgefinni af lögreglustjóranum á Suðurnesjum 7. ágúst síðastliðinn á hendur W-x-x J-kk-þgf S-x-x, kt. 000000-0000, Hafnargötu 68 í Reykjanesbæ, „fyrir umferðarlagabrot, með því að hafa föstudaginn 12. maí 2017, ekið bifreiðinni [...] án gildra ökuréttinda, undir áhrifum áfengis og óhæfur vegna áhrifa ávana- og fíkniefna ( í blóði mældist vínandi 0,81 ‰ og tetrahýdrókannabínól 6,6 ng/ml) austur Sandgerðisveg uns aksturinn var stöðvaður austan við íþróttamiðstöðina í Sandgerði“ og að hafa þannig brotið gegn 1. mgr., sbr. 2. mgr. 45. gr., 1. mgr., sbr. 2. mgr., 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987, sbr. 1. gr. laga nr. 48/1997, sbr. 5. gr. laga nr. 66/2006 og 3. gr. laga nr. 24/2007.

Í ákæru er þess krafist að ákærði verði dæmdur til refsingar og til greiðslu alls sakarkostnaðar og til að sæta sviptingu ökuréttar, sbr. 1. mgr. 101. gr. og 102. gr. umferðarlaga nr. 50/1987, sbr. 25. gr. og 26. gr. nr. 44/1993 og 18. gr. laga nr. 66/2006.

Um málsatvik er skírskotað til ákæru.

Ákærði hefur fyrir dómi skýlaust játað að hafa framið þau brot sem honum eru gefin að sök og var því farið með mál þetta samkvæmt 164. gr. laga um meðferð sakamála nr. 88/2008 og það tekið til dóms án frekari sönnunarfærslu eftir að aðilum hafði verið gefinn kostur á að tjá sig í stuttu máli um lagaatriði og ákvörðun viðurlaga.

Sannað er með skýlausri játningu ákærða, sem er í samræmi við framlögð sakargögn, að hann hafi gerst sekur um þá háttsemi sem saksókn á hendur honum tekur til samkvæmt framansögðu og er háttsemin réttilega heimfærð til refsiákvæða í ákæru. Ákærði hefur því unnið sér til refsingar.

Samkvæmt sakavottorði á ákærði að baki sakaferil sem nær aftur til ársins 2008 og hefur frá og með því ári í fjórum tilvikum verið gerð refsing, en þar af hafa tvö tilvik vegna brota gegn umferðarlögum áhrif við ákvörðun refsingar nú. Með sátt hjá lögreglustjóra 29. júní 2009, samþykkti hann greiðslu sektar og tímabundna sviptingu ökuréttar, fyrir brot gegn þeirri löggjöf, þar á meðal með ölvunarakstri. Með annarri slíkri sátt 24. október 2012, samþykkti hann greiðslu sektar og tveggja ára sviptingu ökuréttar frá þeim degi að telja, fyrir að aka undir áhrifum ávana- og fíkniefna og án ökuréttar, fyrr á því ári.

Að þessum sakaferli virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. þeirra laga og með hliðsjón af dómaframkvæmd, þykir refsing ákærða samkvæmt 1. mgr. 100. gr. laga nr. 50/1987, réttilega ákveðin fangelsi í þrjátíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærði jafnframt sviptur ökurétti ævilangt, frá birtingu dóms þessa að telja.

Á grundvelli 1. mgr. 218. gr. laga nr. 88/2008, er ákærði dæmdur til að greiða sakarkostnað málsins, sem samkvæmt yfirliti um slíkan kostnað og með stoð í öðrum gögnum, nemur 129.745 krónum og er sá kostnaður kominn til vegna rannsóknar málsins.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærði, W-x-x J-kk-nf S-x-x, sæti fangelsi í þrjátíu daga.

Ákærði er sviptur ökurétti ævilangt frá birtingu dóms þessa að telja.

Ákærði greiði 129.745 krónur í sakarkostnað.

H-kk-nf Þ-kk-nf